Nog een vas wat glo SA ID’s smousFoto bloot ter illustrasie. (Foto: Megan Swart/Maroela Media) Die departement van binnelandse sake het die afgelope tyd sy stryd teen sindikate wat Suid-Afrikaners se identiteitsnommers aan buitelandse burgers verkoop, verskerp. Nog ŉ verdagte is pas aangekeer in die stryd teen die bedrogspul. Die jongste inhegtenisneming kom nadat verskeie amptenare verbonde aan die departement vroeër vanjaar in Mpumalanga in hegtenis geneem is vir hul beweerde betrokkenheid by soortgelyke voorvalle. Siya Qoza, woordvoerder van die departement, sê Nico Ibrahim, ŉ Suid-Afrikaanse burger, is Vrydag by die kantoor van binnelandse sake in Eldorado Park in die suide van Johannesburg in hegtenis geneem. Ibrahim kruip sedert April vir wetstoepassers weg nadat een van sy vermeende samesweerders, Mohamed Ali, asook Nhlanhla Mathebula, ŉ amptenaar van binnelandse sake, en vier ander mense in hegtenis geneem is. Die verdagtes was glo betrokke by ŉ bedrogspul waarin Suid-Afrikaners se ID-foto’s gebruik is om identiteite aan buitelandse burgers te verkoop. Die beweerde bedrog het by die kantoor van binnelandse sake op Witrivier, Mpumalanga, plaasgevind. Ali en Mathebula is kort ná hul inhegtenisneming borgtog geweier en die saak teen hulle word in die Mbombela-landdroshof aangehoor. Volgens Qoza het Ibrahim destyds ook sy eie identiteit vir ŉ skrale R500 verkoop, maar die polisie kon hom nie vroeër aankeer nie. Hy het Maandag in die Kliptown-landdroshof verskyn en sal in aanhouding bly tot sy volgende hofverskyning. Paspoortbedrog ook uitgesnuffel Twee burgers van Bangladesj is ook Vrydag by die OR Tambo-lughawe in hegtenis geneem nadat hulle probeer het om paspoorte wat hulle glo op ŉ bedrieglike wyse verkry het, te gebruik om die land te verlaat. “Hulle het reeds in die Kempton Park-landdroshof verskyn en bly in aanhouding,” sê Qoza. Een van die Bangladesj-burgers, Morshed Alam, het in 2016 in Suid-Afrika aangekom. Hy word sedertdien gesoek vir bedrog nadat hy vir ŉ paspoort aansoek gedoen het by binnelandse sake se kantoor in eThekwini. Dié paspoort, waarvoor hy nie in aanmerking gekom het nie, is nietemin deur ŉ amptenaar goedgekeur. Judy Zuma is later as die betrokke amptenaar geïdentifiseer en is verlede jaar afgedank. “Sy staan tereg op aanklag van korrupsie, bedrog en oortreding van die Immigrasie- en Identifikasiewet,” sê Qoza. “Die aanklag van korrupsie is later bygevoeg nadat sy probeer het om ŉ teenkorrupsiebeampte met R10 000 om te koop.” Die bedrieglike paspoort van die tweede Bangladesj-burger, Fakrul Islam, is destyds deur Mathebula, wat nou in hegtenis geneem is, toegestaan. Islam het in 2013 in Suid-Afrika gekom en het ŉ tydelike visum wat in 2024 sal verstryk. Dr. Aaron Motsoaledi, minister van binnelandse sake, het die jongste inhegtenisnemings verwelkom en die betrokke wetstoepassingsowerhede se voortgesette pogings teen dié soort bedrywighede geloof. “Sedert ons die meesterbrein en 29 ander mense, insluitend amptenare van die departement, in Maart in Krugersdorp in hegtenis geneem het, is ons ongenaakbaar,” sê hy. “Ons is op die spoor van diegene wat aan hierdie skemas deelneem en ons is onverbiddelik teenoor korrupte amptenare wat hierdie skandelike dade fasiliteer.” Motsoaledi verwag dat nog vermeende betrokkenes eersdaags in hegtenis geneem sal word. Hy sê alle dokumente wat op bedrieglike wyse bekom is, sal dadelik deur die departement gekanselleer word wat dit sodoende “nutteloos maak vir die persoon wat dit in hul besit het”.